<classify> ASKOFU Mkuu Mstaafu wa Jimbo Kuu Katoliki la Dar es Salaam, Mwadhama Polycarp Kardinali Pengo, amesema alipoteuliwa na Baba Mtakatifu Yohane Paulo II kuwa Askofu Mkuu wa jimbo hilo, alikuwa na hofu kubwa na watu wa Dar es Salaam lakini waliomtia moyo hadi kuuweza utume huo ni wanawake.Kardinali Pengo amesema hayo jana wakati akihubiri katika Misa Takatifu ya kumshukuru Mungu kwa kutimiza miaka 75 ya kuzaliwa iliyoandaliwa na chama cha Kitume cha Wanawake Wakatoliki Tanzania Wawata Jimbo Kuu la Dar es Salaam.Ibada hiyo ilifanyika katika Parokia ya Kristo Mfalme, Tabata.Pengo aliyetimiza umri huo Agosti 5 mwaka huu.Amesema pamoja na hofu hiyo, anamshukuru Mungu kwa sababu ya Wawata kwani utumishi aliofanya nao Jimbo Kuu la Dar es Salaam akitokea Tunduru Masasi, ni mkubwa na wamekuwa mstari wa mbele kumtia moyo.Nilishindwa kumwambia Baba Mtakatifu hapana. Nilikuwa na hofu, hofu kubwa, nikijiuliza mtu kutoka Tunduru, nitawaambia nini watu wa Dar es Salaam, alisema Kardinali Pengo.Aliongeza kuwa, lakini nilipokuja hapa kutokana na utii kwa Baba Mtakatifu na kuanza kazi ya utumishi katika Jimbo Kuu la Dar es Salaam, kati ya watu wa kwanza walionitia moyo, ni wanawake hususan Wawata.Huku akishangiliwa na waumini walioshiriki Misa hiyo wakiongozwa na Wawata, Kardinali Pengo alinukuu baadhi ya maneno waliyotumia mara kwa mara kumtia moyo katika utumishi wake kwa Kanisa jimboni Dar es Salaam akisema: Kana kwamba bila kutumia labda maneno kama kuniambia, mwanetu ijapokuwa bado ungali mdogo, tunayo maziwa ya kutosha. Utanyonya na utafurahi, utaimarika na tutakuwa pamoja nawe utakapokuwa umevuka umri wa kunyonya, tutakunywesha uji na kukulisha chakula hata uote kitambi... Hao ni Wawata Jimbo Kuu la Dar es Salaam, alisema.Alisema amefarijika na kujisikia fahari kushiriki ibada hiyo ya misa kwa kuwa waliomtia moyo na kumsaidia hata akapiga hatua za mwanzo na kuimarika katika utume wake, miongoni mwao ni Wawata hivyo, anaomba Mungu awabariki.Kardinali Pengo aliwatakawanawake kuiona thamani na utume mkubwa Mungu aliyouweka ndani yao kwa kuishi maisha mema daima.Alisisitiza thamani ya mwanamke kama inavyoelezwa katika Biblia Takatifu kwa kuzingatia masomo ya Misa hiyo hasa Waraka wa Mtume Paulo kwa Wagalatia unaosema:Wakati ulipowadia Mwenyezi Mungu alimtuma mwanae Yesu Kristo aliyezaliwa na mwanamke. Mtume Paulo anatafsiriwa vibaya katika andiko hilo, alisema kardinali Pengo na kuongeza ... napenda kurudia; wapo watu ambao daima wamekuwa na mawazo mabaya sana juu ya Mtume Paulo, wakisema kwa nini atumie neno mwanamke hivi hakujua jina la Mama wa Yesu? Masiha lakini kumhukumu Mtume Paulo katika neno hilo ni kutokuelewa kwa nini alilitumia.Alifafanua; baada ya kosa la kwanza la wazazi wetu kule bustani ya Eden, Mwenyezi Mungu alianza kutoa adhabu, kwanza kwa nyoka utakula vumbi, pili kwa Adamu utakula kutokana na jasho lako na ardhi itakuzalia mboga na utarudi katika vumbi. Lakini Mwenyezi alitaka kuweka neno la matumaini mapya, akasema katika mazingira hayo, akimwelekea yule nyoka, nitaweka uadui kati yako na huyo Mwanamke si kati yako na Eva au Hawa mama wa wote walio hai.Kardinali Pengo alizaliwa Agosti 5, 1944 huko Mwazye, Jimbo Katoliki la Sumbawanga.Aliteuliwa kuwa Askofu Mkuu Mwandamizi wa Jimbo Kuu la Dar es Salaam mwaka 1990 akitokea Tunduru-Masasi na kusimikwa kuwa Askofu Mkuu wa Jimbo Kuu la Dar es Salaam mwaka 1992.Baba Mtakatifu Yohane Paulo II alimteua kuwa Kardinali, Februari 1999.Amestaafu Uaskofu Mkuu Agosti 15 mwaka huu.Ni Kardinali wa pili nchini baada ya Hayati Laurian Rugambwa.  <topic>: kitaifa 